מרדכי קידר (מזרחן)

מרדכי (מוטי) קידר (נולד בז' בכסלו ה'תשי"ג, 25 בנובמבר 1952) הוא איש צבא לשעבר, מזרחן ופרשן ישראלי. הוגה "תוכנית האמירויות הפלסטיניות", כפתרון לסכסוך הפלסטיני-ישראלי. מרצה בגמלאות.

שימש יו"ר עמותת חוג הפרופסורים לחוסן מדיני וכלכלי, וכיום מכהן כסגן-נשיא חברת NEWSRAEL.

קורות חיים
מרדכי קידר (קופרשמידט) נולד ב-1952 בתל אביב-יפו. הוריו עלו לארץ ישראל מפולין בשנות ה-30, לפני מלחמת העולם השנייה. כל משפחתם נרצחה בשואה.

אביו היה פחח ואמו עקרת בית. הוא למד בבית ספר יסודי ממלכתי דתי בצפון תל אביב, "מירון" ולאחר מכן בבית הספר התיכון הממלכתי דתי של תל אביב, "צייטלין".

ב-1970 התגייס לצה"ל. שירת באמ"ן וסיים את שירותו לאחר כ-25 שנה כקצין בדרגת סגן-אלוף. את מרבית שירותו העביר ביחידה 8200 בה שימש אף כראש-ענף, למעט תקופה קצרה בה הדריך בבה"ד 15 של חיל המודיעין.

בשנים 1974–1982 היה זמר טנור לירי במקהלה הפילהרמונית תל אביב, ובמקהלה הכיר את אשתו שהייתה זמרת ועולה חדשה מארצות הברית, באותה תקופה.

את כל לימודיו האקדמיים עשה באוניברסיטת בר-אילן. בשנים 1981–1983 למד לתואר ראשון במחלקה לערבית ולמדע המדינה, ובשנים 1991–1997 סיים מסלול ישיר לדוקטורט במחלקה לערבית ולמדע המדינה. נושא עבודת הדוקטורט שלו היה "הלשון הפוליטית הפומבית של משטר אסד בסוריה: מסרים ודרכי הבעתם".

לאחר שחרורו משירות הקבע היה חבר בתנועת השמאל נתיבות שלום.

קידר מתמחה בתקשורת ההמונים של ארצות האסלאם; ומתראיין לרשתות טלוויזיה מוסלמיות ולרשתות מדיה ערביות דוגמת "אל-ג'זירה", חלק מהעימותים שלו בערוצים אלו, בערבית, כנגד אנשי דת מוסלמיים ואנשי ציבור ותרבות ערביים נודעים - עוררה סנסציה תקשורתית עזה בעולם הערבי.

בנוסף מכהן כיו"ר "מוניטור האקדמיה הישראלית", ארגון העוקב אחר מרצים באקדמיה הישראלית, שאותם רואה הארגון כ"פוסט-ציוניים" - במטרה לפרסם את פרסומיהם ועמדותיהם הפוליטיות של אותם מרצים,

ביולי 2012 שובץ כמגיש שותף מתחלף להגשת התוכנית "סדר יום", המשודרת ברשת ב', כחלק מהחלטה של הנהלת רשות השידור לאזן את המגישה הקבועה קרן נויבך. לאחר התנגדות העובדים למהלך, אמר שהוא הוזמן כפרשן, והודיע שיסכים להיות מראיין אורח רק בהסכמת שני הצדדים.

מסוף יוני 2015 בעל טור באתר "מידה". כמו כן הוא בעל טור שבועי בעיתון החרדי "יום ליום".

באוקטובר 2019 נאם בהפגנות התמיכה בבנימין נתניהו בפתח תקווה, והדהד תאוריית קשר שעל-פיה יגאל עמיר לא-היה זה שרצח את יצחק רבין. עקב התבטאות זו זומן קידר לוועדת משמעת באוניברסיטת בר-אילן ונקבע כי הוא לא ייצג את האוניברסיטה באירועים רשמיים.

בשנת 2021 החל לשמש סגן-נשיא חברת NEWSRAEL; העוסקת בעיקר בפעילות תקשורתית פרו-ישראלית ברחבי העולם.

 השקפת עולמו ועמדותיו 
ממוזער|שמאל|כנס המיעוטים בתל אביב, אדי כהן, בהאא' אלשואמרה (פלסטיני), עבד אלה אלמעלה (ירדני), סמיר חלבי (דרוזי ישראלי), מרדכי קידר, ד"ר תמים ח'ורמאשו, סאם אברהם וריבון עלי (עלאווים), אוקטובר 2025
ממוזער|שמאל|כנס המיעוטים בתל אביב, קידר עם העלאווים ריבון עלי וסאם אברהם, אוקטובר 2025
קידר מחזיק בעמדות ימניות ואנטי-מוסלמיות.

קידר טוען כי מדינת ישראל תוכל להתקיים במרחב האסלאמי והערבי רק בעזרת צבירת כוח ועליונות בלתי-פוסקת: ביטחונית, כלכלית וטכנולוגית. בעקבות תפיסת העולם המוסלמי - היהודים אינם "עם" כלל - והיהדות היא דת בטלה מבחינתם, ולאחר שארץ ישראל כבר נכבשה והייתה בשליטה מוסלמית אסור לה להיות תחת שלטון אחר. עמדה זו מונעת אפשרות של הכרה מוסלמית במדינה יהודית בשטחי ארץ ישראל, אם כי אומה מוסלמית מסוימת אינה מחויבת לאבד את עצמה בלוחמה מול מדינת אויב עדיפה ויציבה כמו ישראל. על-כן, קידר סבור ששלומה של מדינת ישראל תמיד יהא תלוי בעדיפותה הרב-תחומית, החזקה והמתמדת על יתר אויביה.

קידר היה חבר בצעירותו בתנועת השמאל "נתיבות שלום", ובמסגרת פעילותו פגש יחד עם אחרים את ראש האש"ף, יאסר ערפאת, במוקטעה שברמאללה, לאחר רצח יצחק רבין.

לדברי קידר, המודל של יאסר ערפאת בחתימתו על הסכמי אוסלו הוא "הסכם חודיבייה", אז (בשנת 628) חתם מוחמד על הסכם שלום לתקופה של כעשר שנים, והיפר את ההסכם - לטענת קידר - כעבור שנתיים בלבד, כשצבאו היה ערוך למלחמה. כך הסכמי אוסלו היו חלק מתוכניתם של הפלסטינים להפסקת אש ארעית, שתופר כשישראל תיחלש. האינתיפאדה השנייה שהוביל ערפאת החלה לאחר הנסיגה מלבנון, שנתפשה ברחוב הערבי ככניעה מצידה של ישראל.

בתחילת המאה ה-21 העלה קידר את "תוכנית האמירויות הפלסטיניות" שהיא לדעתו הפתרון ההולם היחיד לבעיה הפלסטינית. עיקרו של רעיון זה הוא פירוק הרשות הפלסטינית והקמת שמונה "אמירויות" בערים הערביות הגדולות: ביהודה, בשומרון, וברצועת עזה, על בסיס המשפחות והחמולות המקומיות. על פי תוכניתו, מדינת ישראל חייבת להישאר בשטח הכפרי של יהודה ושומרון, על-מנת למנוע הקמת מדינה ערבית-פלסטינית עם רצף טריטוריאלי שתהפוך למדינת טרור בעתיד.

בשנת 2010 היה ממייסדי תנועת הריבונות, שמטרתה סיפוח יהודה ושומרון למדינת ישראל. כמו-כן קידר הוא חבר תנועת הביטחוניסטים.  קידר לוקח חלק בארגון חזון לאומי ומעביר שם הרצאות בתוכנית למנהיגות ציבורית.

לדברי קידר, האקלים הפיזי הקשה של המזרח התיכון יצר במשך אלפי שנים אקלים תרבותי בו הדרך היחידה לשרוד היא על-ידי השתייכות מוחלטת לחמולות מקומיות שדואגות לכלל צורכיהם של נאמניה ובניה. השתייכות זאת חזקה אף יותר מהשתייכות לדת או אף לפלג אסלאמי מסוים. כך לדוגמה, נקמת דם או רצח על חילול כבוד המשפחה אסורים במפורש בקוראן (שם מותרת הוצאה להורג רק במסגרת משפטית מוגדרת ולאחר עדויות), אולם מקובלים כנוהג שבטי-פטריארכלי קדום, ולכן נפוץ באזורים נרחבים במזרח התיכון ובצפון אפריקה, בקרב בני מוצאות אתניים, דתות שונות ופלגים שונים.

לדבריו, רוב מדינות ערב התרבות השלטת עדיין מוטה משמעותית לכיוון השבטיות העתיקת-יומין (ראו פאן-ערביזם) - והנאמנות הן לשבט והן לחמולה - עומדת, גם בימינו, בראש סולם הערכים הערבי.

ביולי 2014, בעקבות רצח שלושת הנערים, קידר אמר כי הדבר היחיד שירתיע מחבלים פלסטינים הוא הידיעה שאחותם או אמם ייאנסו. בהמשך טען כי "השימוש בדוגמת האונס נועד להצביע על הקושי הגדול העומד בפני מדינה מערבית כמו ישראל בהתמודדות עם טרוריסטים פונדמנטליסטים, שכן היא איננה יכולה לנקוט באמצעי זה".

 חיים אישיים 
קידר נשוי לריינה, ישראלית-אמריקאית, אוצרת וספרנית שהכיר בצעירותם במהלך תקופתם המשותפת כחברים בתזמורת הפילהרמונית; ולהם שלושה בנים ושתי בנות. מתגוררים ברעננה, ומנהלים אורח חיים דתי.

ספריו
התנועה האיסלאמית בישראל, הוצאת נשיונל ג'יאוגרפיק ישראל, 2002
Asad in Search of Legitimacy: Messages and Rhetoric in the Syrian Press under Hafiz and Bashar. Sussex Academic Press (July 2005)

 ראו גם 
 "תוכנית האמירויות הפלסטיניות" - תוכנית שהגה ד"ר קידר לפתרון הבעיה הפלסטינית

 קישורים חיצוניים 

 טורים של מרדכי קידר, באתר nfc
 טורים של מרדכי קידר באתר ynet
 טורים של מרדכי קידר באתר מידה
 ריאיון לפודקאסט "שיחת היסטוריה": על המחלוקת סביב ירושלים, ועל תהליך השלום
 מרדכי קידר, שלושים שנה לשלום עכשיו



 ריאיון לאתר "ישראל בערבית": על הרשות הפלסטינית, תוכנית "8 המדינות", חזבאללה לאחר נפילת אסד והאביב הערבי 
 ההבדל בין חמאס לעבאס הוא רק הסבלנות עד למימוש החזון, עולם קטן, י"ב במרחשון ה'תשפ"ד, 27 בנובמבר 2023


הערות שוליים

קטגוריה:פעילי הסברה ישראלית
קטגוריה:מזרחנים ישראלים
קטגוריה:סגני-אלופים בצה"ל
קטגוריה:חיילי יחידה 8200
קטגוריה:סגל ישראל היום
קטגוריה:סגל יום ליום
קטגוריה:סגל מידה
קטגוריה:בוגרי בית הספר צייטלין
קטגוריה:סגל מרכז בגין-סאדאת למחקרים אסטרטגיים
קטגוריה:סגל אוניברסיטת בר-אילן: ערבית
קטגוריה:ראשי חוג הפרופסורים לחוסן מדיני וכלכלי
קטגוריה:בעלי תואר דוקטור מאוניברסיטת בר-אילן
קטגוריה:חברי הביטחוניסטים
קטגוריה:פעילי עוז ושלום - נתיבות שלום
קטגוריה:תל אביב-יפו: אישים
קטגוריה:רעננה: אישים
קטגוריה:ישראלים שנולדו ב-1952